RETTENS KENDELSE (Appelafdelingen)

24. september 2008

Sag T-105/08 P

Kris Van Neyghem

mod

Kommissionen for De Europæiske Fællesskaber

»Appel – personalesag – frifindelse i første instans – ansættelse – almindelig udvælgelsesprøve – ikke adgang til den mundtlige prøve – åbenbart, at appellen er ugrundet«

Angående: Appel af dom afsagt af EU-Personaleretten (Anden Afdeling) den 13. december 2007 i sag F-73/06, Van Neyghem mod Kommissionen (endnu ikke trykt i Samling af Afgørelser), med påstand om ophævelse af denne dom.

Udfald: Appellen forkastes. Kris Van Neyghem bærer sine egne omkostninger og betaler Kommissionens omkostninger i denne sag.

Sammendrag

1. Appel – søgsmålsgrunde – urigtig gengivelse af beviser – fejlagtig konstatering af de faktiske omstændigheder i sagens akter – formaliteten

(Art. 225 A EF; statutten for Domstolen, bilag I, art. 11, stk. 1)

2. Tjenestemænd – udvælgelsesprøve – udvælgelseskomité – afslag på ansøgning – begrundelsespligt

(Tjenestemandsvedtægten, art. 25, stk. 2; bilag III, art. 6)

3. Tjenestemænd – udvælgelsesprøve – vurdering af ansøgernes præstationer – udvælgelseskomitéens skøn

(Tjenestemandsvedtægten, bilag III)

1. Anbringender angående de faktiske omstændigheder og deres bedømmelse i dommen kan antages til realitetsbehandling under appellen, såfremt appellanten enten har gjort gældende, at det fremgår af sagens akter, at Personaleretten har lagt indholdsmæssigt urigtige omstændigheder til grund, eller at den har gengivet de beviser, den har fået forelagt, urigtigt. Der foreligger en urigtig gengivelse af beviserne, hvis det uden fremlæggelse af nye beviser fremgår åbenbart, at gengivelsen af de foreliggende beviser er urigtig.

(jf. præmis 29 og 32)

Henvisning til: Domstolen, 24. oktober 2002, sag C-82/01 P, Aéroports de Paris mod Kommissionen, Sml. I, s. 9297, præmis 56; Domstolen, 18. januar 2007, sag C-229/05 P, PKK og KNK mod Rådet, Sml. I, s. 439, præmis 32-35 og 37.

2. Pligten til at begrunde en afgørelse truffet af en udvælgelseskomité skal opfyldes under overholdelse af den fortrolige karakter af udvælgelseskomitéens arbejde i henhold til artikel 6 i bilag III til vedtægten. Følgelig kan en udvælgelseskomité ved begrundelsen af dens afgørelse om ikke at give en ansøger adgang til at deltage i en prøve begrænse sig til at oplyse ansøgeren om de karakterer og points, han er blevet tildelt, men er ikke forpligtet til at angive de besvarelser, der er fundet utilstrækkelige, eller redegøre for, hvorfor disse besvarelser er fundet utilstrækkelige.

(jf. præmis 34 og 35)

Henvisning til: Domstolen, 4. juli 1996, sag C-254/95 P, Parlamentet mod Innamorati, Sml. I, s. 3423, præmis 24; Retten, 27. marts 2003, sag T-33/00, Martínez Páramo m.fl. mod Kommissionen, Sml. Pers. I-A, s. 105, og II, s. 541, præmis 44; Retten, 19. februar 2004, sag T-19/03, Konstantopoulou mod Domstolen, Sml. Pers. I-A, s. 25, og II, s. 107, præmis 27.

3. De vurderinger, som en udvælgelseskomité foretager, når den bedømmer ansøgernes kvalifikationer og egnethed, og de afgørelser, hvorved den fastslår, at en ansøger ikke har bestået en prøve, er resultatet af en værdiladet vurdering af ansøgerens præstationer ved prøven. Udvælgelseskomitéen råder over et vidt skøn ved bedømmelsen af resultaterne af prøver i forbindelse med en udvælgelsesprøve, og rigtigheden af dens værdiladede vurderinger kan ikke efterprøves af Fællesskabets retsinstanser, medmindre der er sket en åbenbar tilsidesættelse af de regler, som gælder for dens arbejde, er anlagt et åbenbart urigtigt skøn, foreligger magtfordrejning, eller såfremt grænserne for skønsbeføjelsen er åbenbart overskredet.

(jf. præmis 46 og 47)

Henvisning til: Domstolen, 16. juni 1987, sag 40/86, Kolivas mod Kommissionen, Sml. s. 2643, præmis 11; Retten, 11. februar 1999, sag T-200/97, Jiménez mod KHIM, Sml. Pers. I-A, s. 19, og II, s. 73, præmis 40; Retten, 31. maj 2005, sag T-294/03, Gibault mod Kommissionen, Sml. Pers. I-A, s. 141, og II, s. 635, præmis 41.